ทิสโก้ปรับตัวรับมือโยกเงินเน้นขายบี/อี
ทิสโก้ปรับตัวรับเงินฝาก ส่งผลฐานตั๋วบี/อีพุ่งพรวด
21 ส.ค. 2554

ทิสโก้ปรับตัวรับเงินฝาก ส่งผลฐานตั๋วบี/อีพุ่งพรวด
นายสุทัศน์ เรืองมานะมงคล กรรมการผู้จัดการใหญ่ ธนาคารทิสโก้ กล่าวว่า กฎหมายคุ้มครองเงินฝากที่จะมีผลในเดือน ส.ค.นี้ จะไม่กระทบต่อสภาพคล่องของธนาคาร เนื่องจากธนาคารได้เตรียมความพร้อมรองรับด้วยการปรับฐานเงินฝากส่วนใหญ่ไปอยู่ในรูปตั๋วบี/อีแล้ว 
ปัจจุบันธนาคารมีสัดส่วนการระดมทุนผ่านตั๋วบี/อีที่สูงถึง 78% จากฐานเงินฝาก 1.56 แสนล้านบาท ขณะที่สัดส่วนสินเชื่อต่อเงินฝากและตั๋วแลกเงิน (L/D) อยู่ที่ระดับ 112% 
“เราเตรียมพร้อมรับมือ พ.ร.บ.คุ้มครองเงินฝากมา 2 ปีแล้ว ด้วยการปรับพอร์ตลูกค้าเงินฝาก ทำให้ลูกค้าเงินฝากส่วนใหญ่หันมาฝากตั๋วบี/อีเพิ่มขึ้น” นายสุทัศน์ กล่าว
อย่างไรก็ตาม กลุ่มลูกค้าที่จะโยกย้ายเงินฝากคือ กลุ่มลูกค้าที่มีเงินฝากตั้งแต่ 1-5 ล้านบาท ซึ่งคิดเป็นสัดส่วน 10% ของฐานลูกค้า
นายสุทัศน์ กล่าวว่า ปัจจัยเสี่ยงที่ต้องระวังในช่วงครึ่งปีหลังคือ ความไม่แน่นอนของนโยบายรัฐบาลใหม่ เช่น การคืนภาษีรถคันแรกที่ยังไม่มีความชัดเจน ซึ่งอาจส่งผลให้คนชะลอการตัดสินใจขอสินเชื่อ